Keywords

Summary



Keywords

1. Eiropas Savienība – Institucionālais līdzsvars – Ietekme – Kompetenču sadalījuma ievērošana

(LES 13. panta 2. punkts)

2. Komisija – Pilnvaras – Likumdošanas iniciatīvas tiesības – Pilnvaras atsaukt vēl nepieņemtu priekšlikumu – Nosacījumi – Tāda priekšlikuma atsaukšana, kas sagrozīts tādējādi, ka tiek kavēta tā mērķu sasniegšana – Lojālās sadarbības principa pārkāpums – Neesamība

(LES 13. panta 2. punkts un 17. panta 2. punkts; LESD 289. un 293. pants; Padomes reglamenta 3. panta 2. punkts un 11. panta 1. punkts)

3. Prasība atcelt tiesību aktu – Pārsūdzami tiesību akti – Jēdziens – Komisijas lēmums atsaukt tiesību akta priekšlikumu – Ietveršana

(LES 14. panta 1. punkts un 16. panta 1. punkts; LESD 263. un 296. pants)

4. Iestāžu akti – Pamatojums – Pienākums – Apjoms – Pienākuma norādīt pamatojumu izvērtēšana atkarībā no lietas apstākļiem

(LESD 296. panta 2. punkts)

5. Eiropas Savienības tiesības – Principi – Demokrātijas princips – Komisijas veikta vēl nepieņemta tiesību akta priekšlikuma atsaukšana – Pārkāpuma neesamība

(LES 10. panta 1. un 2. punkts un 17. panta 2. punkts; LESD 289. un 293. pants)

Summary

1. Saskaņā ar LES 13. panta 2. punktu katra Savienības iestāde darbojas saskaņā ar Līgumos noteiktajām pilnvarām un atbilstīgi tajos izklāstītajām procedūrām, nosacījumiem un mērķiem. Šajā tiesību normā ir izteikts institucionālā līdzsvara princips, kas ir raksturīgs Savienības institucionālajai struktūrai, kas nozīmē to, ka katrai iestādei savas pilnvaras ir jāīsteno, ievērojot citu iestāžu pilnvaras.

(sal. ar 64. punktu)

2. Attiecībā uz Komisijas likumdošanas iniciatīvas tiesībām parastās likumdošanas procedūras ietvaros, no LES 17. panta 2. punkta, skatot to kopsakarā ar LESD 289. un 293. pantu, izriet, ka tāpat kā principā Komisija var izlemt iesniegt vai neiesniegt tiesību akta priekšlikumu un vajadzības gadījumā noteikt tā priekšmetu, mērķi un saturu, Komisijai ir arī tiesības grozīt savu priekšlikumu vai pat vajadzības gadījumā to atsaukt, kamēr vien Padome nav lēmusi. Šīs atsaukšanas pilnvaras tomēr nevar šai iestādei piešķirt veto tiesības likumdošanas procesa gaitā, kas būtu pretrunā kompetences piešķiršanas un institucionālā līdzsvara principiem. Ja Komisija pēc tam, kad tā parastās likumdošanas procedūrā ir iesniegusi priekšlikumu, nolemj atsaukt šo priekšlikumu, tai ir jānorāda Parlamentam un Padomei šīs atsaukšanas iemesli, kuri gadījumā, ja tie tiek apstrīdēti, ir jāpamato ar pārliecinošiem elementiem.

Ja ar Parlamenta un Padomes plānotajiem grozījumiem leģislatīva akta priekšlikums tiek grozīts tādējādi, ka tiek radīts šķērslis tā mērķu sasniegšanai un līdz ar to atņemta tā jēga, Komisijai ir tiesības to atsaukt. Tomēr Komisija šādi var rīkoties tikai pēc tam, kad tā, ņemot vērā lojālo sadarbību, kam saskaņā ar LES 13. panta 2. punktu ir jāpastāv Savienības iestāžu attiecībās parastās likumdošanas procedūras ietvaros, ir pienācīgi ņēmusi vērā Parlamenta un Padomes bažas, kas ir to nodoma grozīt minēto priekšlikumu pamatā. Šādos apstākļos ne tas, ka Komisija neizmantoja Padomes reglamenta 3. panta 2. punktā un 11. panta 1. punktā paredzēto iespēju pieprasīt Padomes balsojumu par šo priekšlikumu, ne arī tas, ka apstrīdētais lēmums tika pieņemts tajā pašā dienā, kad Parlaments un Padome, iespējams, bija iecerējuši panākt vienošanos par minēto priekšlikumu, nenozīmē, ka Komisija nav ievērojusi lojālas sadarbības principu.

(sal. ar 74.–76., 83. un 106. punktu)

3. Komisijas lēmums atsaukt tiesību akta priekšlikumu var būt akts, par kuru var celt prasību atcelt tiesību aktu, jo, izbeidzot ar priekšlikumu uzsākto likumdošanas procedūru, šāds lēmums traucē Parlamentam un Padomei īstenot, kā tie to būtu vēlējušies, to leģislatīvās funkcijas saskaņā ar LES 14. panta 1. punktu un 16. panta 1. punktu. Turklāt pārbaude tiesā, kuru Tiesai ir jāveic, ja tiek celta prasība atcelt tiesību aktu, pamato prasību, ka tāds lēmums atsaukt tiesību akta priekšlikumu ir jāpieņem, ievērojot pienākumu norādīt pamatojumu.

(sal. ar 77. un 78. punktu)

4. Skat. nolēmuma tekstu.

(sal. ar 79. punktu)

5. To, ka Komisija ir atsaukusi parastajā likumdošanas procedūrā iesniegtu tiesību akta priekšlikumu, nevar uzskatīt par LES 10. panta 1. un 2. punktā paredzētā demokrātijas principa pārkāpumu. Faktiski no LES 17. panta 2. punkta, skatot to kopsakarā ar LESD 289. un 293. pantu, izriet, ka Komisijai ir pilnvaras ne tikai iesniegt tiesību akta priekšlikumu, bet arī grozīt savu priekšlikumu, vai pat nepieciešamības gadījumā to atsaukt, kamēr Padome vēl nav lēmusi. Tā kā šīs Komisijas atsaukšanas pilnvaras ir nesaraujami saistītas ar tās iniciatīvas tiesībām un to īstenošana ir noteikta iepriekš minētajās LESD pantu tiesību normās, nevar būt runa par minētā principa pārkāpumu.

(sal. ar 96. punktu)